ยุโรปห่วงว่างงานพุ่ง
กิตติรัตน์ชี้ยุโรปห่วงว่างงานพุ่ง ขณะที่เวทีดาวอสระบุเศรษฐกิจโลกปีนี้ขยายตัวดี-ยุโรปไม่ทรุดต่อ
28 ม.ค. 2556

กิตติรัตน์ชี้ยุโรปห่วงว่างงานพุ่ง ขณะที่เวทีดาวอสระบุเศรษฐกิจโลกปีนี้ขยายตัวดี-ยุโรปไม่ทรุดต่อ
นายกิตติรัตน์ ณ ระนอง รองนายกรัฐมนตรีและรมว.คลัง เปิดเผยผลการเดินทางเข้าร่วมประชุม World  Economic Forum ที่เมืองดาวอส สวิตเซอร์แลนด์ ว่า ที่ประชุมหารือในประเด็นการสร้างงาน จากปีที่แล้วที่ให้ความ สำคัญกับการขยายตัวทางเศรษฐกิจ เพราะในยุโรปมีปัญหาการว่างงานใหญ่มาก 
“บางประเทศผู้จบการศึกษาใหม่ๆเรียกว่าแทบจะหางานทำไม่ได้ หากแก้ไขจะเป็นปัญหาเรื้อรัง ทำอย่างไรให้เกิดการจ้างงานเป็นเรื่องสำคัญที่หารือในเวทีนี้”นายกิตติรัตน์กล่าว
นายกิตติรัตน์ ระบุว่า ในส่วนบรรยากาศการประชุมที่เวทีดาวอส มีการหารือประเด็นด้านเศรษฐกิจที่มองว่าสถานการณ์เศรษฐกิจโลกดีขึ้น แม้ที่ประชุมจะมองว่ายุโรปยังไม่ฟื้นตัวก็ตาม แต่ก็มองว่ายุโรปจะไม่ทรุดตัวต่อ และสิ่งที่ยุโรปต้องการ คือ การเพิ่มปริมาณงานที่ทำให้เศรษฐกิจฟื้นเร็ว ซึ่งโจทย์ในการสร้างงานมีหลายแนวทาง
นอกจากนี้ เวทีดังกล่าวให้ความสำคัญเกี่ยวกับการรวมตัวของประชาคมอาเซียน และมีผู้สนใจสอบถามว่าการรวมตัวอาเซียนจะเป็นไปตามแผนหรือไม่ เพราะหากทำได้ตามแผนอาเซียนจะมีบทบาทสำคัญต่อเศรษฐกิจโลก ซึ่งผู้นำอาเซียนต่างยืนยันว่าจะเป็นตามแผนทั้งการเปิดเสรีสินค้า ค้าบริการ การลงทุน และการย้ายบุคลากรระดับผู้เชี่ยวชาญ
ขณะเดียวกัน การประชุม World  Economic Forum ในเอเชียปีนี้ จะจัดขึ้นที่กรุงเนปิดอว์ ประเทศเมียนมาร์ ซึ่งเชื่อว่าจะได้รับความสนใจเป็นอย่างสูง และจะมีหารือถึงการรวมตัวของอาเซียนกันอย่างกว้างขวาง